b"\n_START_ARTICLE_\nCharles Dep\xc3\xa9ret\n_START_SECTION_\nBiografia\n_START_PARAGRAPH_\nDespr\xc3\xa9s d'estudiar al liceu Fran\xc3\xa7ois Arago de Perpiny\xc3\xa0, es trasllad\xc3\xa0 a Par\xc3\xads, on es doctor\xc3\xa0 en ci\xc3\xa8ncies naturals (1885). Treball\xc3\xa0 de metge militar del 1877 al 1888; de primer, a Alg\xc3\xa8ria, aleshores col\xc3\xb2nia francesa, i posteriorment a Grenoble  i a la caserna de Sathonay als afores de Li\xc3\xb3. El 1888 va esdevenir professor adjunt de minerologia i geologia a la universitat de Marsella i el 1889 obtingu\xc3\xa9 la pla\xc3\xa7a de professor de geologia de la facultat de ci\xc3\xa8ncies de la universitat de Li\xc3\xb3, d'on m\xc3\xa9s endavant (hi enseny\xc3\xa0 durant 33 anys en total) en seria professor de paleontologia (1924-1929), catedr\xc3\xa0tic de geologia i deg\xc3\xa0. Quan era a la universitat lionesa reprengu\xc3\xa9 i complet\xc3\xa0 les obres de Charles-Fran\xc3\xa7ois Fontannes, sobre el Terciari de la vall del Roine i edit\xc3\xa0 un important estudi que Claude Jourdan havia deixat inacabat sobre els mam\xc3\xadfers del Terciari i el Quaternari._NEWLINE_Va fer prospeccions a diversos indrets dels Pa\xc3\xafsos Catalans, estudiant-hi els lignits i els mam\xc3\xadfers f\xc3\xb2ssils, i public\xc3\xa0 una mem\xc3\xb2ria sobre els vertebrats de l'oligoc\xc3\xa8 inferior a T\xc3\xa0rrega i a Calaf, un estudi sobre Sineu i analitz\xc3\xa0 les troballes del metge perpinyanenc Donnezan al serrat d'en Vaquer als afores de Perpiny\xc3\xa0. De la seva producci\xc3\xb3 intel\xc2\xb7lectual destaquen els estudis sobre els vertebrats del Terciari i la seva classificaci\xc3\xb3 del Quaternari, basada en l'eustatisme, i la defensa que va fer dels controvertits artefactes prehist\xc3\xb2rics trobats a Glozel. Se li atribueix la introducci\xc3\xb3 dels conceptes burdigali\xc3\xa0 i vindobonienc (dos nivells estratigr\xc3\xa0fics del Mioc\xc3\xa8) a la literatura cient\xc3\xadfica. Establ\xc3\xad el g\xc3\xa8nere Protragocerus (un ant\xc3\xadlop del Mioc\xc3\xa8) el 1887, i el 1927 descobr\xc3\xad al nord de l'\xc3\x80frica, juntament amb J.Savornin, els primers f\xc3\xb2ssils de carcarodontosaure. Fund\xc3\xa0 la Societat de paleontologia Humana de Li\xc3\xb3. Es dedic\xc3\xa0 tamb\xc3\xa9 a la cartografia i confeg\xc3\xad dos fulls de la Cartografia Geol\xc3\xb2gica de Fran\xc3\xa7a._NEWLINE_Va ser membre de l'Acad\xc3\xa8mia Francesa de Ci\xc3\xa8ncies (corresponent a partir de 1898 i titular el 1913, el primer membre de l'Acad\xc3\xa8mia que no vivia a Par\xc3\xads), de la Soci\xc3\xa9t\xc3\xa9 g\xc3\xa9ologique de France i membre correspondent de l'Acad\xc3\xa8mia de Ci\xc3\xa8ncies i Arts de Barcelona (altres societats que el tingueren per membre foren l'Acad\xc3\xa8mia de Ci\xc3\xa8ncies de Nova York, la Societat geol\xc3\xb2gica de Londres i l'Acad\xc3\xa8mia Russa de les Ci\xc3\xa8ncies). T\xc3\xa9 un carrer a Tassin-la-Demi-Lune, poblaci\xc3\xb3 on visqu\xc3\xa9, una pla\xc3\xa7a a Li\xc3\xb3 i una avinguda a Perpiny\xc3\xa0 dedicades al seu nom. El Museu d'Hist\xc3\xb2ria Natural de Perpiny\xc3\xa0 t\xc3\xa9 una sala dedicada al seu nom on s'exposen animals desapareguts o gaireb\xc3\xa9 extints dels Pirineus Orientals."